Chiar dacă splendoarea iernii se lasă aşteptată, spiritul sărbătorilor cuprinde încet-încet întreaga Capitală! Pentru că suntem în decembrie şi încă nu a nins, Primăria a promis că va activa în acest weekend tunurile de mocirlă.

„Pe principalele artere de circulaţie, tunurile de mocirlă vor asigura un strat de mocirlă de 15-20 cm. Nu e mult, dar e suficient cât să-ţi năclăieşti încălţările şi pantalonii, cel puţin până la prima ninsoare, care va aduce cu sine mocirla naturală”, a precizat edilul şef al Capitalei, Gabi Feeria.

„Măcar asta a fost o investiţie cu cap. Nu e iarnă dacă nu e mocirlă. Degeaba pui luminiţele astea superbe dacă dedesubt nu se aştern nişte smârcuri imunde”, comentează Marcel, cetăţean, despre tunurile de mocirlă care au costat peste 90 de milioane de euro.

